Avoimuusrekisterivalmistelun parlamentaarisen ohjausryhmän kokous 4/2021

Aika 5.10.2021 klo 15:00-17:00

Paikka Kokous järjestettiin siten, että oli mahdollista osallistua joko paikan päällä tai etäyhteyden välityksellä

Osallistujat

Pj. Markus Lohi, kansanedustaja, KESK

Johannes Koskinen, kansanedustaja, SDP

Sebastian Tynkkynen, kansanedustaja, PS (klo 16:04 asti)

Saara-Sofia Sirén, kansanedustaja, KOK (klo 15:56 asti)

Mari Holopainen, kansanedustaja, VIHR

Veronika Honkasalo, kansanedustaja, VAS

Sandra Bergqvist, kansanedustaja, RKP (klo 16:48 asti)

Antero Laukkanen, kansanedustaja, KD (klo 16:20 asti)

Lasse Nikkanen, LiikeNyt (klo 15:58 asti)

Sihteerit:

Sami Demirbas, asiantuntija, oikeusministeriö

Heini Huotarinen, neuvotteleva virkamies, oikeusministeriö

Anna Pohjalainen, EU-asiantuntija, oikeusministeriö

Lisäksi kutsuttuna asiantuntijatyöryhmä:

Niklas Wilhelmsson, yksikönpäällikkö, oikeusministeriö (pj.)

~~Juuso Oilinki, erityisasiantuntija, oikeusministeriö~~

Pertti Rauhio, hallintojohtaja, eduskunnan kanslia

~~Miska Lautiainen, valtiovarainministeriö~~

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

~~Pentti Mäkinen, Transparency Finland~~

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

1. **Kokouksen avaus ja esityslistan hyväksyminen**

Puheenjohtaja avasi kokouksen klo 15:03. Todettiin läsnäolijat ja hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Lyhyt tilannekatsaus**

Sihteeri Sami Demirbas piti lyhyen tilannekatsauksen. Ohjausryhmän linjauksen mukaisesti työryhmä on työstänyt mietintöä siten, että se pohjautuu ns. hybridimalliin, joka kattaisi vaikuttamisen eduskuntaan, ministeriöihin ja valtion virastoihin. Muut esillä olleet soveltamisalavaihtoehdot tuodaan myös esille mietinnössä. Sidosryhmäkuulemisia on toteutettu läpi valmistelun, minkä lisäksi on toteutettu kaksi laajempaa tutkimushanketta. Sekä ohjausryhmän että työryhmän on tarkoitus kokoontua vielä kerran ennen kuin niiden saama neljän kuukauden lisäaika päättyy 31.10.2021. Tämän jälkeen mietintö on tarkoitus lähettää lausuntokierrokselle. Eduskuntaan hallituksen esitys on tarkoitus viedä kevään 2022 aikana, ja avoimuusrekisterilain on tarkoitus tulla voimaan vuoden 2023 aikana. Lain voimaantulon yhteydessä otetaan käyttöön sähköinen rekisteri.

Ohjausryhmä otti tilannekatsauksen tiedoksi.

1. **Esitys avoimuusrekisteristä**

Ennen mietintöluonnoksen lähempää tarkastelua ohjausryhmä päätti puheenjohtajan esityksestä, että lopullisessa mietinnössä ei tulla esittämään säädettäväksi tiettyyn soveltamisalaan perustuvaa avoimuusrekisterimallia. Eri soveltamisalamallit (laaja, hybridi ja suppea) tullaan sen sijaan esittelemään rinnakkaisina vaihtoehtoina.

Käytiin mietintöluonnosta läpi. Mietintö on pitkälti valmis, mutta osaan luvuista on vielä tulossa täydennystä.

Keskustelussa nousi esille järjestäytymätöntä kansalaistoimintaa koskevan rajauksen muotoilu ja se, millainen kansalaistoiminta on rajattu rekisteröintivelvoitteen ulkopuolelle Irlannissa. Sihteeristö totesi, että mietintöluonnoksessa olevaa Irlannin mallin kuvausta on tarpeen selkeyttää tältä osin. Todettiin, että pienten toimijoiden kannalta merkitystä on sillä, että ilmoitusvelvollisuus ei koskisi satunnaista ja vähämerkityksistä vaikuttamistoimintaa, jos sitä ei tehdä korvauksesta tai kolmannen osapuolen puolesta. Ohjausryhmä kiinnitti huomiota tarpeeseen selventää henkilöyhtiöiden asemaa mietinnön tekstissä.

Kiinnitettiin huomiota siihen, ettei Suomen avoimuusrekisterivalmistelu ole lähtenyt liikkeelle mistään kriisistä – tämä tulisi mainita selkeästi mietinnön taustaosiossa. Lisäksi tekstissä tulisi selkeyttää, mitä tarkoitetaan virastokentällä. Ohjausryhmä kiinnitti huomiota siihen, etteivät valiokuntakuulemiset ole lobbausta – tämän tulisi käydä selkeämmin ilmi mietinnön tekstistä. Avoimuusrekisterilain tarkoituksena ei ole vähentää yritysten yhteiskunnallista aktiivisuutta; tämänkin voisi tuoda selkeämmin esille. Mietinnössä pitäisi myös selkeämmin tuoda esille avoimuusrekisterin hyödyllisyys tutkimuksen kannalta. Pohdittiin avoimuusrekisterilain mahdollista vaikutusta kansanedustajien halukkuuteen julkaista vapaaehtoisesti tapaamispäiväkirjoja ja sitä, miten tämä tulisi kirjata mietintöön. Ohjausryhmä piti tarpeellisena mietinnössä käytetyn terminologian yhdenmukaistamista (lobbaukseen esimerkiksi viitataan myös vaikuttamistoimintana).

Todettiin, että lukua 5.1. tullaan vielä muokkaamaan ohjausryhmän tänään tekemän päätöksen johdosta. Hybridimallin vaihtoehtojen (laaja tai suppea soveltamisala) tarkastelua laajennetaan. Pykälärungoksi riittää hybridimallin pohjalta valmisteltu runko, mutta mietinnöstä tulee käydä ilmi, mihin pykäliin tulisi muutoksia, jos valitaan hybridimallin sijaan laaja tai suppea malli. Sihteeristö kertoi, että lausuntokierroksella on tarkoitus kysyä näkemyksiä siitä, mikä soveltamisalamalli tulisi valita. Todettiin, että luku 6 täydentyy vasta lausuntokierroksen jälkeen.

Mietinnön tarkastelun loppuun viemiseksi päätettiin pitää ylimääräinen ohjausryhmän kokous viikolla 42.

1. **Muut asiat**

Muita asioita ei ollut.

1. **Kokouksen päättäminen**

Puheenjohtaja päätti kokouksen klo 16:55.

###### 